དེ་ལྟར་སྐྱབས་མགོན་སྐུ་ཕྲེང་གཉིས་པས་རྒྱུད་པ་གྲྭ་ཚང་བཏབ་རྗེས་ཁོང་གིས་བཀའ་ལྟར་འཇའ་མོ་ངག་དབང་གྲགས་པ་རྒྱུད་པ་གྲྭ་ཚང་གི་ཁྲི་བར་བཞུགས།རང་ལ་ཡོད་པའི་རྒྱུ་ནོར་ཚང་མ་རྒྱུད་པ་གྲྭ་ཚང་གི་ཕྱོགས་སུ་བསྔོས་ཏེ་ཆོས་སྲིད་ཟུང་གིས་ལེགས་པར་བསྐྱངས།དེ་ནས་ཤར་སྐྱབས་མགོན་རིན་པོ་ཆེའི་བཀའ་ལྟར་གླིང་རྒྱའི་རྒྱུད་ཆེན་བློ་བཟང་བཀྲ་ཤིས་དང་བཀའ་བགྲོས་ཏེ་སྒྲིག་ལམ་དང་།ཚོགས་འདོན་གྱི་རིམ་པ།འདོན་རྟ་དབྱངས་གསུམ་སོགས་ལྷ་སའི་སྨད་རྒྱུད་གྲྭ་ཚང་གི་ཕྱག་ལེན་ལྟར་གསར་འཛུགས་གནང་བར་མ་ཟད།སྨད་རྒྱུད་གྲྭ་ཚང་དུ་དཔལ་གསང་བ་འདུས་པའི་འཆད་ཉན་སོགས་ཆོས་ཐོག་གི་སྲོལ་ལ།ཞོག་གུར་སྨོན།ཆུ་མིག་ལུང་།དགའ་ལྡན་དགུན་ཆོས་ཆེན་མོ་བཅས་ལ་འཇུག་སྒོ་གསུམ་དུ་བྱེད་པ་ཡིན་ལ།དེ་དང་མཐུན་པར་གྲྭ་ཚང་འདིར་ཡང་དཔྱིད་ཆོས་དང་།དབྱར་ཆོས།དགུན་ཆོས་གསུམ་ལ་འཇུག་སྒོ་གསུམ་དུ་ཕྱེས་ཏེ་གསར་འཛུགས་གནང་།གྲྭ་ཚང་འདིའི་མཁན་རབས་དང་བླ་མ་དཔོན་སློབ་མ་གཏོགས།གྲྭ་བ་གསར་བ་དྲག་ཞན་སུ་ཡིན་རུང་ཆོས་ཐོག་འདི་གསུམ་གང་རུང་ལ་ངེས་པར་ཞུགས་དགོས་པ་ཡིན།